Na temelju članka 118. Zakona o odgoju i obrazovanju u osnovnoj i srednjoj školi („Narodne novine “ 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19 , 64/20 i 151/22), članka 58. Statuta Osnovne škole Starigrad a u vezi s a člankom 56. stav 3. Zakona o proračunu (NN broj 144/21) i člankom 5. Pravilnika o mjerilima i načinu korištenja vlastitih prihoda i nenamjenskih donacija proračunskih korisnika Zadarske županije (Službeni glasnik Zadarske županije broj 17/22), Školski odbor Osnovne škole Starigrad, na sjednici održanoj dana 10.3.2023. godine donosi

**PRAVILNIK O MJERILIMA I NAČINU KORIŠTENJA VLASTITIH PRIHODA I NENAMJENSKIH DONACIJA**

**Članak 1.**

Ovim Pravilnikom uređuju se mjerila i način korištenja vlastitih prihoda Osnovne škole Starigrad ( u daljnjem tekstu: Škola).

Vlastiti prihodi se ostvaruju na tržištu, obavljanjem osnovne i drugih registriranih djelatnosti.

Nenamjenske donacije su one donacije za koje ugovorom ili drugim aktom nije utvrđena njihova namjena.

**Članak 2.**

Vlastiti prihodi iz članka 1. ovog Pravilnika koje Škola stječe u tržišnim uvjetima obavljanjem drugih djelatnosti i na druge načine su prihodi od:

* zakupa prostora, opreme i zemljišta te najma stana u PŠ Tribanj Kruščica
* prodaje vlastitih proizvoda učeničkih zadruga
* pružanja usluga prehrane djelatnicima ustanove
* ostalih poslova na tržištu i u tržišnim uvjetima.

 Davanje u zakup prostora i opreme uređeno je Odlukom o uvjetima, kriterijima i postupku za uzimanje i davanje u zakup i privremeno korištenje prostora i opreme u školskim ustanovama kojima je osnivač Zadarska županija.

**Članak 3.**

Vlastite prihode iz članka 2. stavka 1. ovog Pravilnika Škola koristi za podmirivanje rashoda nastalih realizacijom programa i aktivnosti temeljem kojih su vlastiti prihodi i ostvareni (materijalne i financijske rashode tih djelatnosti) isključivo do iznosa naplaćenih vlastitih prihoda.

Eventualno preostala sredstva iz članka 2. stavka 1. ovog Pravilnika koristit će se za sljedeću namjenu:

* za podmirivanje materijalnih rashoda poslovanja i rashoda za nabavu nefinancijske imovine, ukoliko sredstva nisu dostatno osigurana u proračunu Zadarske županije
* za razvoj i unaprjeđenje Škole.

**Članak 4.**

Škola može ostvarivati prihode od donacija fizičkih osoba, neprofitnih organizacija, trgovačkih društava i ostalih subjekata izvan općeg proračuna za koje ugovorom ili drugim aktom nije utvrđena njihova namjena.

Prihodi od nenamjenskih donacija koriste se kao i vlastiti prihodi ostvareni na tržištu obavljanjem osnovne i drugih djelatnosti ustanova sukladno članku 3. ovog Pravilnika.

**Članak 5.**

O korištenju prihoda iz članka 2. i 4. ovog Pravilnika odlučuje Školski odbor u okviru donošenja financijskog plana za tekuću godinu, te u slučaju neutrošenih, a prenesenih prihoda, kod donošenja Odluke o raspodjeli viška prihoda iz prethodne godine, uzimajući u obzir kriterije iz članka 3. ovog Pravilnika.

Iznimno od odredbi stavka 1. ovog članka, Školski odbor može, u okolnostima više sile ili prijeke potrebe, odlučiti o drukčijoj namjeni nenamjenskih donacija i vlastitih prihoda, isključivo uz prethodnu suglasnost proračunski nadležnog upravnog odjela.

**Članak 6.**

Ako škola ostvaruje nenamjenske donacije i vlastite prihode dužna je iste evidentirati sukladno propisima kojima je uređeno proračunsko računovodstvo.

**Članak 7.**

Ovaj Pravilnik stupa na snagu osmog dana od dana objave na oglasnoj ploči Škole.

**Predsjednica Školskog odbora:**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Ana Ramić, struč.spec.admin.publ**

 **Ravnateljica:**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Jadranka Marasović, dipl.pedagog**

KLASA: 011-05/23-02/1

URBROJ: 2198-1-39-08-23-1

U Starigradu,10.3.2023. godine